Diari Oficial de la Generalitat Valenciana


Sumari del DOGV 4956, del 01-03-2005 (2005/2188)

DECRET 40/2005, de 25 de febrer, del Consell de la Generalitat, pel qual s'aprova el Reglament de Funcionament del Consell Valencià d'Universitats.
---------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2005/02/25/40/dof/vci/html**

### Dades del document

Número de DOGV
:   4956

Data del DOGV
:   01-03-2005

Secció del DOGV
:   I. DISPOSICIONS GENERALS

Número del document
:   2005/2188


Data del document
:   25-02-2005

Organisme emissor
:   Conselleria d'Empresa, Universitat i Ciència

Tipus de document
:   Decret

Anàlisi jurídica

 Descriptors 

:   * Consell Valencià d'Universitats
    * universitat
    * legislació
    * reglament intern

DECRET 40/2005, de 25 de febrer, del Consell de la Generalitat, pel qual s'aprova el Reglament de Funcionament del Consell Valencià d'Universitats. [2005/2188]
  
La Llei 5/2002, de 19 de juny, de la Generalitat, de Creació del Consell Valencià d'Universitats i de la Comissió Valenciana d'Acreditació i Avaluació de la Qualitat en el Sistema Universitari Valencià, en l'article 7.2 establix com a funció del Ple elaborar la proposta de Reglament de Funcionament del Consell Valencià d'Universitats per a sotmetre'l a la seua aprovació pel Consell de la Generalitat.
  
El Ple del Consell Valencià d'Universitats, en la seua sessió de data 25 de març de 2004, va aprovar l'esmentada proposada.
  
En virtut d'això, a proposta del conseller d'Empresa, Universitat i Ciència, conforme amb el Consell Jurídic Consultiu de la Comunitat Valenciana i amb la deliberació prèvia del Consell de la Generalitat, en la reunió del dia 25 de febrer de 2005,
  
DECRETE
  
Article únic. Aprovació
  
S'aprova el Reglament de Funcionament del Consell Valencià d'Universitats, el text del qual figura com annex d'este decret.
  
DISPOSICIÓ FINAL
  
Entrada en vigor
  
El present decret entrarà en vigor el dia de la seua publicació en el Diari Oficial de la Generalitat Valenciana.
  
Alacant, 25 de febrer de 2005
  
El president de la Generalitat,
  
FRANCISCO CAMPS ORTIZ
  
El conseller d'Empresa, Universitat i Ciència,
  
JUSTO NIETO NIETO
  
ANNEX
  
Reglament de Funcionament del
  
 Consell Valencià d'Universitats
  
CAPÍTOL I
  
Naturalesa, règim jurídic i estructura
  
Article 1. Naturalesa i règim jurídic
  
El Consell Valencià d'Universitats és l'òrgan de consulta i assessorament del Consell de la Generalitat en matèria d'universitats, així com l'instrument de coordinació del Sistema Universitari Valencià, de conformitat amb el que preveu la Llei 5/2002, de 19 de juny, de la Generalitat, de Creació del Consell Valencià d'Universitats i de la Comissió Valenciana d'Acreditació i Avaluació de la Qualitat en el Sistema Universitari Valencià, i es regirà per allò que disposa l'esmentada Llei i el present reglament de funcionament.
  
Article 2. Estructura
  
El Consell Valencià d'Universitats s'estructura en:
  
A) Òrgans unipersonals : el president, el vicepresident i el secretari.
  
B) Òrgans col·legiats: el Ple i les Comissions Permanents (la Comissió Acadèmica i la Comissió de Coordinació).
  
També podran constituir-se Comissions de caràcter No Permanent.
  
CAPÍTOL II
  
Dels òrgans unipersonals
  
Article 3. Del president
  
1. El president del Consell Valencià d'Universitats serà el conseller competent en matèria d'Universitats. Ostenta la presidència del Ple i de les Comissions Acadèmica i de Coordinació.
  
2. Al president del Consell Valencià d'Universitats li corresponen les funcions següents:
  
a) Ostentar la representació del Consell Valencià d'Universitats i impulsar les seues activitats, vetlant per l'adequat funcionament dels seus òrgans.
  
b) Acordar la convocatòria de les sessions ordinàries i extraordinàries del Ple i de les Comissions i la fixació de l'orde del dia.
  
c) Presidir les sessions del Ple i de les Comissions i moderar el desenvolupament dels debats.
  
d) Autoritzar amb la seua firma, juntament amb la del secretari, les actes de les sessions del Ple i de les Comissions.
  
e) Dirimir amb el seu vot els empats, als efectes d'adoptar acords.
  
f) Nomenar i separar, d'entre els membres del Consell Valencià d'Universitats, els vocals electius de les Comissions Acadèmica i de Coordinació.
  
g) Exercir quantes altres funcions li atribuïsca el present reglament o siguen inherents a la seua condició de president del Consell Valencià d'Universitats.
  
3. El president podrà delegar, amb caràcter permanent o temporal, determinades funcions en el vicepresident.
  
Article 4. Del vicepresident
  
1. Serà vicepresident del Consell Valencià d'Universitats el titular del centre directiu de la conselleria amb competència en matèria d'universitats.
  
2. El vicepresident assistirà el president en l'exercici de les seues funcions i el substituirà en cas de vacant, absència o malaltia.
  
Article 5. Del secretari
  
1. El secretari del Consell Valencià d'Universitats, que ho és del Ple i de les Comissions, serà nomenat pel president, a proposta del vicepresident, entre alts càrrecs o funcionaris de la Conselleria competent en matèria d'universitats.
  
2. Corresponen al secretari la gestió administrativa i l'assistència tècnica al Consell Valencià d'Universitats i, en particular, les funcions següents:
  
a) Assistir, amb veu i sense vot, a les sessions del Ple i de les Comissions.
  
b) Efectuar la convocatòria de les sessions de l'òrgan, per orde del seu president, així com les citacions als membres d'este.
  
c) Alçar i custodiar les actes de les sessions.
  
d) Expedir certificats de les actes i acords adoptats, amb el vistiplau del president.
  
3. El secretari, en els supòsits de vacant, absència o malaltia, serà substituït per la persona que designe el president del Consell Valencià d'Universitats.
  
CAPÍTOL III
  
Dels òrgans col·legiats
  
Article 6. Del Ple del Consell Valencià d'Universitats
  
1. Componen el Ple del Consell Valencià d'Universitats, a més del president, el vicepresident i el secretari, els vocals que es determinen en l'apartat 1 de l'article 7 de la Llei 5/2002, de 19 de juny, de la Generalitat, de Creació del Consell Valencià d'Universitats i de la Comissió Valenciana d'Acreditació i Avaluació de la Qualitat en el Sistema Universitari Valencià.
  
2. El president del Consell Valencià d'Universitats podrà convocar a les reunions del Ple als titulars dels òrgans superiors o directius de la Generalitat, quan els assumptes a tractar així ho requerisquen.
  
3. Li correspon al Ple del Consell Valencià d'Universitats les funcions següents:
  
a) Elaborar la proposta de Reglament de Funcionament del Consell Valencià d'Universitats, així com la proposta de la seua modificació, per a la seua aprovació pel Consell de la Generalitat.
  
b) Conéixer les propostes de creació d'universitats.
  
c) Conéixer les directrius bàsiques a seguir per la Generalitat i les universitats en l'ordenació de beques, crèdits i ajudes als estudiants, i en la regulació de les taxes acadèmiques.
  
d) Conéixer la programació general universitària de la Comunitat Valenciana i els criteris per a establir el finançament del Sistema Universitari Valencià.
  
e) Conéixer la programació de l'oferta d'ensenyaments públics i de centres universitaris prèviament al seu acord entre les universitats públiques i la Generalitat.
  
f) Conéixer els avantprojectes de Llei i els decrets de la Generalitat en matèria de normativa universitària.
  
Article 7. De la Comissió Acadèmica
  
1. La Comissió Acadèmica, presidida pel conseller competent en matèria d'universitats, estarà composta pels rectors de les universitats valencianes i tres membres del Consell Valencià d'Universitats, designats per la presidència d'entre els seus vocals.
  
2. Li correspon a la Comissió Acadèmica les funcions següents:
  
a) Proposar, si és el cas, els criteris comuns per a establir els procediments d'admissió d'estudiants que sol·liciten ingressar en centres de les universitats públiques valencianes.
  
b) Assessorar a l'administració educativa valenciana en totes les qüestions que se li sotmeta a consulta respecte del funcionament del Sistema Universitari Valencià, en matèria acadèmica.
  
c) Conéixer i realitzar propostes sobre els criteris generals d'actuació de la Comissió Valenciana d'Acreditació i Avaluació de la Qualitat i informar la proposta de nomenament dels seus membres.
  
d) Informar i assessorar al Ple en aquelles qüestions de competència acadèmica que li encomane.
  
e) Informar la Comissió de Coordinació sobre les normes que han de regir l'ingrés i la permanència dels alumnes en les universitats públiques valencianes.
  
Article 8. De la Comissió de Coordinació
  
1. La Comissió de Coordinació, presidida pel conseller competent en matèria d'universitats, estarà composta pels presidents dels Consells Socials i tres membres del Consell Valencià d'universitats designats pel president d'entre els vocals d'este.
  
2. Són funcions de la Comissió de Coordinació:
  
a) Conéixer les proposta de creació, ampliació i transformació de centres i ensenyaments universitaris.
  
b) Elaborar propostes sobre les directrius a seguir per la Generalitat i les Universitats en l'ordenació de beques, crèdits i ajudes als estudiants, i en la regulació de les taxes acadèmiques.
  
c) Informar sobre les normes reguladores de l'ingrés i permanència dels alumnes en les universitats de la Comunitat Valenciana, oïda la Comissió Acadèmica.
  
d) Elaborar propostes sobre els criteris de finançament del Sistema Universitari Valencià i sobre retribucions del professorat.
  
e) Assessorar l'administració educativa valenciana en totes les qüestions que se li sotmeta a consulta respecte del funcionament del Sistema Universitari Valencià, en matèria de coordinació universitària.
  
f) Informar i assessorar en aquelles qüestions de coordinació universitària que li encomane el Ple del Consell Valencià d'Universitats.
  
3. A Les reunions de la comissió de coordinació podran assistir els rectors de les universitats valencianes, quan així ho sol·liciten a la vista dels assumptes a tractar en l'orde del dia.
  
Article 9. De les Comissions No Permanents
  
El Consell Valencià d'Universitats podrà constituir, a proposta de la Presidència o a petició de la majoria dels membres del Consell, Comissions de caràcter No Permanent, amb l'objectiu d'informar i assessorar en aspectes concrets d'interés general per al Sistema Universitari Valencià, en les quals podran participar persones o entitats representatives dels interessos socials, professionals, acadèmics o econòmics, que puguen contribuir al millor compliment de les funcions que se li encomanen.
  
La composició, funcions i designació del president de les Comissions No Permanents seran determinades pel Ple del Consell Valencià d'Universitats.
  
CAPÍTOL IV
  
Dels membres del Consell Valencià d'Universitats
  
Article 10. Nomenament i cessament dels membres
  
1. Els membres del Ple del Consell Valencià d'Universitats que no ho són per raó del seu càrrec, seran designats per l'òrgan competent establit en l'article 7 de la Llei 5/2002, de 19 de juny, de la Generalitat, i seran nomenats i cessats per Resolució del conseller competent en matèria d'universitats, que serà publicada en el Diari Oficial de la Generalitat Valenciana.
  
La durada del seu mandat serà de 4 anys, podent ser renovats pel mateix període.
  
En cas de produir-se una vacant, el nou membre serà nomenat pel període restant de mandat del membre que ha cessat. L'òrgan encarregat de la seua designació haurà de realitzar-la en el termini màxim de dos mesos des que tinga coneixement de la vacant.
  
2. Els membres que ho són per raó del càrrec exerciran les seues funcions des de la data en què hagueren pres possessió del càrrec que ostenten, i cessaran en finalitzar el seu l'exercici.
  
Article 11. De la substitució i delegació
  
1. Els vocals del Consell Valencià d'Universitats podran ser substituïts en les sessions del Ple o de les Comissions permanents, a petició pròpia i per a una sessió determinada, per un altre membre de l'òrgan a què legalment representa, acreditant-ho davant de la secretaria del Consell, amb antelació o en la mateixa sessió.
  
2. Els membres del Consell Valencià d'Universitats podran delegar el seu vot a favor d'un altre membre del Consell assistent a la reunió, sempre que es faça per escrit firmat pel vocal delegatori, en el qual es faça constar el motiu que impedix la seua assistència a la sessió, podent concedir-se la delegació de forma genèrica o expressant el sentit del vot per als diversos punts de l'orde del dia, tenint en compte que només s'admetrà l'assumpció d'una delegació per vocal.
  
3. Quan la importància o especials característiques dels assumptes a tractar en una sessió determinada ho requerisca, la presidència del Consell Valencià d'Universitats podrà acordar la no procedència de la substitució o la delegació, que serà comunicada en la mateixa convocatòria.
  
Article 12. Dels drets i obligacions dels membres dels òrgans del Consell Valencià d'Universitats
  
Als membres del Consell Valencià d'Universitats els correspon:
  
a) Rebre, amb una antelació mínima de 48 hores, la convocatòria que continga l'orde del dia de les reunions, així com obtenir la documentació sobre els assumptes que figuren en l'orde del dia en el mateix termini.
  
b) Assistir a les sessions del Consell i de les Comissions que se'ls convoque i de les quals legalment formen part.
  
c) Participar en les deliberacions de les sessions.
  
d) Exercir el dret al vot i formular el seu vot particular, així com expressar el sentit del seu vot i els motius que el justifiquen.
  
e) Formular precs i preguntes.
  
f) Obtenir la informació precisa per a complir les funcions assignades.
  
CAPÍTOL V
  
Del funcionament dels òrgans del
  
Consell Valencià d'Universitats
  
Article 13. De les convocatòries
  
1. Les convocatòries de les sessions del Ple i de les Comissions Permanents hauran de realitzar-se per escrit i amb una antelació mínima de 48 hores. La documentació sobre els assumptes que figuren en l'orde del dia estarà a disposició dels membres del Consell Valencià d'Universitats en la secretaria de l'òrgan en idèntic termini i se'ls lliurarà el dia de la reunió, excepte sol·licitud realitzada amb anterioritat.
  
2. Per a la vàlida constitució del Ple i de les Comissions Permanents del Consell Valencià d'Universitats, als efectes de la celebració de sessions, deliberacions i presa d'acords, es requerirà la presència del president i secretari o, si és el cas, dels que el substituïsquen, i de la meitat, almenys, dels seus membres.
  
En el supòsit de no aconseguir-se quòrum suficient en primera convocatòria, podrà convocar-se a les sessions de les Comissions per a una segona convocatòria transcorreguda mitja hora des de la primera, i es podrà realitzar la sessió que corresponga amb l'assistència d'1/5 dels seus membres.
  
3. Per a la vàlida constitució de Comissions No Permanents es requerirà la presència del president, el secretari i la meitat dels seus membres.
  
Podrà convocar-se a les sessions de les Comissions No Permanents per a una segona convocatòria, transcorreguda mitja hora des de la primera, almenys, i es podrà realitzar la sessió amb la presència, d'almenys, un terç dels seus membres.
  
4. No podrà ser objecte d'acord cap assumpte que no figure inclòs en l'orde del dia, llevat que estiguen presents tots els membres de l'òrgan i siga declarada la urgència de l'assumpte pel vot favorable de la majoria.
  
Article 14. De les sessions
  
1. El Ple del Consell Valencià d'Universitats es reunirà, amb la convocatòria prèvia del seu president i amb caràcter ordinari, totes les vegades que calga per al bon funcionament del Consell i, almenys, una vegada a l'any.
  
Amb caràcter extraordinari el Ple es reunirà totes les vegades que siga convocat pel seu president.
  
2. Les Comissions Permanents es reuniran quan així ho acorde el president.
  
Article 15. De les deliberacions del Ple i de les Comissions Permanents
  
Correspon al president del Consell Valencià d'Universitats ordenar les deliberacions del Consell.
  
Cap membre de qualsevol dels òrgans del Consell podrà intervenir en les deliberacions sense haver demanat i obtingut la paraula del president.
  
El president podrà limitar el nombre d'intervencions a favor o en contra de qualsevol proposta o informe, determinant l'orde d'intervencions i del debat, els torns de replica, la durada de les intervencions i del debat, la forma de votació així com qualsevol altre aspecte referit al desenvolupament dels debats.
  
El tancament de la deliberació podrà acordar-lo sempre el president, quan considere que un assumpte està prou debatut.
  
Article 16. De les votacions i acords
  
1. Els acords, per a ser vàlids, hauran de ser aprovats per la majoria simple dels membres presents amb dret a vot.
  
En els assumptes que afecten en exclusiva al Sistema Universitari Públic Valencià, no tindran dret a vot els rectors de les universitats privades quan assistisquen al Ple o a les Comissions.
  
S'entendrà que el Consell Valencià d'Universitats o qualsevol dels seus òrgans ha tingut coneixement d'un assumpte quan, amb la seua inclusió prèvia en l'orde del dia, haja sigut sotmés a debat en la sessió pertinent.
  
Quan una Comissió emeta un informe, oïda una altra, la primera incorporarà, com a antecedents d'este, les conclusions de l'informe prèviament emés.
  
2. La votació podrà ser:
  
a) Per assentiment a la proposta del president.
  
b) Per votació pública a mà alçada, primer a favor, després en contra i, finalment, les abstencions.
  
c) Secreta, per paperetes, quan es tracte d'elecció de persones, si així ho decidix el president o un mínim de tres vocals.
  
3. En cas de produir-se empat en els resultats de les votacions, resoldrà el vot del president, o del vicepresident en el cas que el substituïsca.
  
Article17. De les actes
  
De cada sessió que celebren els distints òrgans del Consell Valencià d'Universitats alçarà acta el secretari, que especificarà necessàriament els assistents, l'orde del dia de la reunió, les circumstàncies de lloc i temps en què s'ha celebrat, els punts principals de les deliberacions i el contingut dels acords adoptats, així com, si és el cas, el resultat de les votacions, amb referència al sentit dels vots particulars, si existiren. Les actes s'aprovaran en la mateixa o posterior sessió.
  
Article18. Dret supletori
  
En allò no previst en el present reglament, caldrà ajustar-se a allò que s'ha establit sobre òrgans col·legiats en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o normes que legalment el substituïsquen.


Còpia Permalink ELI